Bop nagasi,
ba sogo yi e lɔ Kayafas,
ba kyè na Yɛsu vɔk e gbɔng lɔ gwɔmna de á sè WoRoma.
BeYuda pyɛ mɛn yɛn a yel e lɔ mo wɛt,
yaga yɛn a simo be tik bato mɛn jɛrɛ,
yaga na yɛn a bin re pyɛ̂ Nzem Gyilsit Nelɔ BeIsrayɛl.
Yaga ano,
Pilatus a nusu wɔ na yɛn,
a rangal hɛn,
“Yin a tɛ̀ kûn mwat womo e ra sɛ́ arɛt?”
Yɛn a toyo a yɛ,
yɛn a ye,
“Ka mwat womo a sé mwat vwes wɛt,
ka wot a yâng nára hɛ e vɔ mō wɛt.”
Pilatus a yang ɛn,
“Kyè in na yɛ pyɛ min,
na yin a ra a yɛ shɔt e gwông badu min.”
Ko BeYuda mo yɛn a yang ɛ,
“Wot a vɔk reto na wot a yɛrɛ a mwat shɔt reku wɛt.”
Ko di,
pyɛ yemo ya té ano,
yaga na Yɛsu a bin ku e gwong de á kana ha,
ê ku.
Pilatus a to yel e ji lɔ mo,
a yila Yɛsu,
a rangal hɛ,
“Hwo wɛ hwà sé Gbɔng Gwɔ̀m BeYuda arɛt?”
Yɛsu a toyo a yɛ,
a ye,
“Rángal hemo ha vey yi na báre mō,
kɛ ha sé há de ba ha a hwo e ra me arɛt?”
Pilatus a yang ɛ,
“A sé a hwo,
ma sé WoYuda arɛt?
A sé e bemat mō vɛ tanga begbɔng bepiris de ba nára hwo e vɔ hom.
Hā a me,
e sɛ́ de hwà ra arɛt?”
Yɛsu a ye,
“Segwɔm hom sa sé sê jey yemo wɛt.
Ka segwɔm hom sa sé sê jey yemo,
ka bemât raa hom ba yâng ra yol,
yaga na be dul BeYuda nà vo me.
Wey,
segwɔm hom sa sé sê jey yemo wɛt.”
Pilatus a yang ɛ,
“Ano ā!
Hwà sé ha wɔgɔ,
hwà sé gbɔng gwɔ̀m a?”
Yɛsu a toyo a yɛ,
a ye,
“Hwà ha yɛt wɔgɔ,
ma sé gbɔng gwɔ̀m.
Pyɛ de ya tɛ̀,
ma vey e jey à yemo,
ya sé yaga na me ha a bemat e ra tsak há.
Pyɛ ma yemo de ya tɛ̀,
ba tɔ me e ji jey yemo.
Kawɛ mwat de e simo tsak há e wet betong na neha hom.”
Pilatus a rangal hɛ,
a ye,
“E sɛ́ de be tâng yɛ,
à tsak há arɛt?”
Ba yɛrɛ a Yɛsu shɔt reku
E bamâ há hane,
Pilatus a to nusu wɔ e majey vɔk na BeYuda,
a yang ɛn,
“Me ma sɛ̀ mwat womo na pyɛ cak de mê gang ɛ mɛ̀ wɛt.
Ko e ra negwɔn min me dopse viri a yin mwât ngyang gwining e jeng kanɛ Nzem Gyilsit Nelɔ BeIsrayɛl.
Yin e simo me viri a yin Gbɔng Gwɔ̀m BeYuda arɛt?”
Yɛn a shusha gwolwɛlɛ,
ba tē,
“Wey,
wot e simo hɛ wɛt!
Wot e simo Barabas!”
Yɛ Barabas o á kana sè gbik.